Fatoumata Diawara

Fatoumata Diawara (Ouragahio, Mali, 1982) Maliko  aktore eta egile-abeslaria da. Bamakon eta Milanen bizi da aldizka. Madina Kouroulamini herrian jaio zen, Maliko Sikasso eskualdean, Bougounitik 23 km-ra.

Biografia 
Fatoumata Diawara Abidjanen eman zituen bere lehen urteak familia handi batean. Aitak dantza eta gitarra irakatsi zizkion. 9 urte zituela, Malin bizi zen bere izeko aktore batek adoptatu zuen, ahizpa nagusi baten heriotza bortitzaren ostean. 1997an, Cheick Oumar Sissoko zinemagileak Fatoumata Diawara ezagutu eta La Genèse filmean (1999ko Cannesko zinemaldian  “Un certain regard” sariduna) emakumezkoen paper nagusia antzezteko kontratatu zuen. 1998an, Frantziara joan zen Parisko Théâtre des Bouffes du Nord ikuskizun aretoan Jean-Louis Sagot-Duvauroux-en Antigona antzezlanaren egokitzapenean lan egitera. Hainbat film luzetan lan egin du, haien artean Sìa: Le Rêve du python-en (Epaimahaiaren Sari Berezia Fespaco zinemaldian 2001ean). 2002an, bere lehengusu batekin lotutako ezkontza behartu batetik ihes egin ondoren, Royal de luxe kale-antzerki konpainia frantsesean sartu zen, eta bertan sei urte eman zituen lanean. 2006ko azaroan, Bamakon Opéra du Sahel-en  emakumezkoen paper nagusia antzezteko aukeratu zuten.

Garai hartan, Maliko Cheick Tidiane Seck musikari eta ekoizleak Fatoumata begiz jo eta Malira ekarri zuen Oumou Sangaré eta Dee Dee Bridgewaterrentzat ekoitzitako albumetan (Seya eta Red Earth, hurrenez hurren) koruak egitera. Orduan, Fatoumata Diawarak musikaren munduan murgiltzea erabaki zuen eta bere errepertorioa lantzen hasi zen. Hala ere, ez zuen zinema utzi, eta lan garrantzitsua egin zuen Cheick Fantamady Camara zuzendari ginearraren Il va pleuvoir sur Conakry filmean, non abeslari gazte baten papera interpretatu zuen. 2007an, Karabaren papera egin zuen Michel Oceloten Kirikou eta sorgina animazio-filmean oinarritutako Kirikou eta Karaba  musikalean. Aldi berean, musikalaren diskoa lantzen ibili zen. Orduan, Cheick Tidiane Seckek berea izango zen lehen diskoa grabatzea eskaini zion: Sabaly. Herbie Hancock-ekin (The Imagine project, Grammy Saria 2011n) edo Hank Jonesekin abesteko aukera izan zuen. Aldi berean, hainbat disko grabatu zituen (Afrocubism, Cheick Lo, etab.).

Maliko bere jatorriko eskualdean praktikatzen den emakumeen genitalen mutilazioaren aurkako konpromisoa hartu du. 2012an, jihadistek Maliren iparraldea okupatzearen aurkako bideoklipa ekoitzi zuen, eta horrek eraman zuen Fatou kantariaren papera antzeztera Timbuktun, 2015ean hainbat César sari jaso zituen filmean.

2017an, Fatoumata Diawarak Matthieu Chedid-en "Lamomali" Maliko musika-taldearen proiektuan lagundu zuen. 2018an, Fenfo bere bakarkako bigarren diskoa, Matthieu Chedidek ekoitzia, kaleratu zuen.

Damon Albarnek eta Jamie Hewlett komikigileak 2020an abeslari maliarra gonbidatu zuten Gorillaz talde birtualaren Song Machine proiektu kolaboratiboaren bideoklip berri batean, Désolé kantuarena, parte hartzera.

Estiloa eta inspirazioa 
Fatoumata Diawara egilea eta konpositorea da;  Wassoulou kantuaren tradiziotik hartzen du inspirazioa, baina bere erritmoak modernoak dira, bere musikariei eskatzen dizkien jazz eta blues atmosferei esker.

Filmografia

Antzerkia 

 1998: Sofoklesen Antigona ; Jean-Louis Sagot Duvaurouxen egokitzapena, Sotigui Kouyatéren taularatzea
 2002 -2008: Royal de luxe; fondateur Jean-Luc Courcoult
 2007-2008: Kirikou et Karaba: Karabaren paperean.

Musika 

 2011: Kanou (World Circuit - EP)
 2011: Fatou (World Circuit - LP)
 2012: Rocket Juice and The Moon (Honest Jon's - LP), hiru piezatan agertzen da.
 2012: The Bravest Man In The Universe (Bobby Womack - LP), Nothin' Can Save Ya piezan.
 2013: Sketches from Ethiopia (Mulatu Astatke - LP), Surma piezan.
 2013: Muzik'elles Jaialdia
 2015: At Home (Live in Marciac) Roberto Fonsecarekin.
 2017: Lamomali (Matthieu Chedid - LP), 'Manitoumani' 'Bal De Bamako' 'Cet Air' 'Une Âme' 'Toi Moi' piezetan.
 2018: Fenfo, Wagram Music
 2020: Désolé, Gorillaz, Song machine épisode 2

Kontzertua 
2020ko irailaren 13an Grande Halle de La Villette-n grabatua. Giuseppe De Vecchiren ekoizpena. 2h 4 min 10 s.ko iraupena eta Pariseko Philharmonie VOD-ek emana.

Sariak 
2018ko abenduan, Fatoumata Diawara Grammy Sarietako bitan finalistetako bat izan zen. Bata, Fenfo-rekin, munduko musika-diskorik onenaren kategorian; eta bestea, Fatoumatak parte hartu zuen Disclosure taldearen Ultimatum-ekin, dantza-grabaziorik onenarenean.

2019ko abenduan, Ingalaterrako Songlines Musics Awards sarietako bi irabazi zituen Afrikako eta Mendebaldeko Europako artista onenaren eta disko onenaren kategorietan.

Erreferentziak

Kanpo estekak 
 FATOUMATA DIAWARA webgune ofiziala.
 Gorillaz - Désolé ft. Fatoumata Diawara (Episode Two). Gorillazen Youtubeko kanalean.
 Fatoumata Diawararen youtubeko kanala.

Wikipedia:Autoritate kontrola duten artikuluak
Maliko abeslariak
Emakume aktoreak
Emakume abeslariak
Afrikako emakumeak